CELEX: 32015D1993
Language: mt
Date: 2015-10-22 00:00:00
Title: Deċiżjoni tal-Kunsill (UE) 2015/1993 tat-22 ta' Ottubru 2015 li tapprova l-konklużjoni, mill-Kummissjoni Ewropea, f'isem il-Komunità Ewropea tal-Enerġija Atomika, tal-Ftehim ta' Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo, min-naħa l-oħra

6.11.2015   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 290/14
               
            DEĊIŻJONI TAL-KUNSILL (UE) 2015/1993
      tat-22 ta' Ottubru 2015
      li tapprova l-konklużjoni, mill-Kummissjoni Ewropea, f'isem il-Komunità Ewropea tal-Enerġija Atomika, tal-Ftehim ta' Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo (*), min-naħa l-oħra
      IL-KUNSILL TAL-UNJONI EWROPEA,
      Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b'mod partikolari t-tieni paragrafu tal-Artikolu 101 tiegħu,
      Wara li kkunsidra r-rakkomandazzjoni mill-Kummissjoni Ewropea,
      Billi:
      
                  (1)
               
               
                  Fil-21 ta' Ġunju 2013, il-Kunsill awtorizza lill-Kummissjoni Ewropea sabiex tiftaħ negozjati mal-Kosovo dwar Ftehim ta' Stabbilizzazzjoni u Assoċjazzjoni (“il-Ftehim”). In-negozjati ġew konklużi b'suċċess bl-inizjalar tal-Ftehim fil-25 ta' Lulju 2014.
               
            
                  (2)
               
               
                  Il-Ftehim ikopri wkoll kwistjonijiet li jaqgħu taħt il-kompetenzi tal-Komunità Ewropea tal-Enerġija Atomika (“il-Komunità”).
               
            
                  (3)
               
               
                  Il-Ftehim għandu għalhekk jiġi konkluż ukoll f'isem il-Komunità f'dak li għandu x'jaqsam ma' kwistjonijiet li jaqgħu taħt it-Trattat Euratom.
               
            
                  (4)
               
               
                  L-iffirmar u l-konklużjoni tal-Ftehim huma soġġetti għal proċedura separata fir-rigward ta' kwistjonijiet li jaqgħu taħt it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea.
               
            
                  (5)
               
               
                  Il-Ftehim huwa mingħajr preġudizzju għall-pożizzjoni tal-Istati Membri dwar l-istatus tal-Kosovo, li se tiġi deċiża skont il-prattika nazzjonali u l-liġi internazzjonali tagħhom.
               
            
                  (6)
               
               
                  Barra minn hekk, l-ebda waħda minn dawn it-termini, kliem jew definizzjonijiet użati f'din id-Deċiżjoni u t-test tal-Ftehim, u l-ebda rikors għal bażi ġuridika meħtieġa għall-konklużjoni tal-Ftehim ma jikkostitwixxi r-rikonoxximent tal-Kosovo mill-Komunità bħala Stat indipendenti u lanqas ma jikkostitwixxi r-rikonoxximent minn Stati Membri individwali tal-Kosovo f'dik il-kapaċità fejn qabel huma ma jkunux ħadu dan il-pass.
               
            
                  (7)
               
               
                  Il-konklużjoni tal-Ftehim mill-Kummissjoni, li taġixxi f'isem il-Komunità, għandha għalhekk tiġi approvata fir-rigward ta' kwistjonijiet li jaqgħu taħt il-kompetenza tal-Komunità.
               
            ADOTTA DIN ID-DEĊIŻJONI:
      Artikolu 1
      Il-konklużjoni mill-Kummissjoni, f'isem il-Komunità, tal-Ftehim ta' Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, u l-Kosovo, hija b'dan approvata (1).
      Artikolu 2
      Din id-Deċiżjoni hija mingħajr preġudizzju għall-pożizzjoni tal-Istati Membri u tal-Komunità dwar l-istatus tal-Kosovo.
      Artikolu 3
      Din id-Deċiżjoni għandha tidħol fis-seħħ fid-data tal-adozzjoni tagħha.
      
         Magħmul fil-Lussemburgu, it-22 ta' Ottubru 2015.
         
            
               Għall-Kunsill
            
            
               Il-President
            
            F. ETGEN
         
      
      
         (*)  Din id-deżinjazzjoni hija mingħajr preġudizzju għall-pożizzjonijiet dwar l-istatus, u hija konformi mal-UNSCR 1244/1999 u l-opinjoni tal-QIĠ dwar id-dikjarazzjoni tal-indipendenza tal-Kosovo.
      
         (1)  It-test tal-Ftehim hu mehmuż mad-Deċiżjoni tal-Kunsill dwar il-konklużjoni, f'isem l-Unjoni Ewropea, tal-Ftehim.